For 17. år i træk afholder organisationen Kids Aid arrangementet Stjernegolf, hvor danske erhvervsfolk donerer penge til velgørende arbejde og samtidig spiller golf med kendte danske stjerner. 200 direktører og ledere hiver checkhæftet frem i løbet af dagen, og ambitionen er at samle henved to millioner kroner ind. - Vi vil gerne overgå sidste års rekord på 1,5 millioner kroner, og det tror jeg også, vi gør, for vi har fået et fuldstændigt fantastisk arrangement stablet på benene i år, forklarer bestyrelsesformanden for Kids Aid, Søren Bach til TV2 Nord. Blandt de mange stjerner, som stiller op og spiller golf med erhvervsfolkene, finder man navne som komikerne Uffe Holm og Carsten Bang, sportstjerner som Tom Kristensen, golfspilleren Thomas Sørensen og tv-personligheder som Anne Laxholm og skuespiller Lars Ranthe. - Kids Aid er en rigtig god organisation, og selvom vi hygger os i dag og har det sjovt med golf, er det hele tiden med alvoren i baghovedet. Det er et vigtigt formål og et rigtigt godt arrangement, lyder det fra racerkører Tom Kristensen. Han bakkes op af komikeren Carsten Bang: - Jeg har selv haft en privilegeret barndom og opvækst, så kan jeg gøre bare en lille forskel for nogle børn, som har det svært, stiller jeg gerne op, forklarer han. Kids Aid donerer 80% af det indsamlede beløb til børneafdelingerne på de danske hospitaler. 20 procent af pengene går målrettet til at opfylde unikke drømmeoplevelser for indlagte børn.
Stjernegolf trækker kendte erhvervsfolk og kendisser ud på golfbanen i den gode sags tjeneste.